**Opetus ja kulttuuriministeriö**

**OKM/35/010/2018**

**Tampereen ammattikorkeakoulun lausunto OKM luonnoksesta hallituksen esitykseksi eduskunnalle laeiksi yliopistolain ja ammattikorkeakoululain muuttamisesta**

**Korkeakoulujen ohjaus, rahoitus ja talous**

Korkeakoulutuksen ja tutkimuksen 2030 -vision tavoitteiden saavuttaminen edellyttää korkeakoulujen sitoutumista uudistuksiin, opetus- ja kulttuuriministeriön ohjausta ja ennen kaikkea korkeakoulujen rahoitusmallien ja niitä säätelevien asetusten uudistamista. Tavoitteiden saavuttamisen kannalta on aivan keskeistä huolehtia korkeakoulujen rahoituksen tasosta tulevaisuudessa.

Nyt lausunnolla olevan yliopisto- ja ammattikorkeakoululakien muutosesitysten lisäksi korkeakouluvision säädöskokonaisuuteen kuuluu korkeakoulujen rahoitusasetusten uusiminen. Esitettyjen lakimuutosten kokonaisvaikutusten ja erityisesti jatkuvan oppimisen edistämistehtävän arvioiminen on vaikeaa, ennen kuin korkeakouluilla on tietoa rahoitusasetusten sisällöstä.

Lausunnolla olevat esitykset laajentavat korkeakoulujen tehtäviä ilman, että opetus- ja kulttuuriministeriön budjettikehys kasvaa. On vaara, että jatkuvan oppimisen voimakas laajeneminen heikentää ammattikorkeakoulun perustehtävien, tutkintokoulutuksen ja TKI-toiminnan rahoituspohjaa. Jatkuvan oppimisen rahoittamiseksi tulisi rakentaa siirtymäkauden rahoitus, jolla turvataan korkeakouluihin jo sisään otettujen opiskelijoiden koulutus siksi aikaa, että korkeakoulut ehtivät reagoida uuteen rahoitusmalliin.

Elinikäisen oppimisen edistämistehtävän rahoituksesta tulisikin laatia opetus- ja kulttuuriministeriön johdolla kokonaisselvitys, joka koskisi sekä korkeakouluja että ammatillista koulutusta. Jatkuvan koulutuksen rahoitukseen ovat Suomessa osallistuneet julkiset toimijat, työnantajat ja aikuiskoulutettavat itse kukin omalla panoksellaan. Kaikkien osapuolten sekä koulutuksen tarjoajien osallistuminen valmisteluun olisi tärkeää.

**Elinikäisen oppimisen edistämistehtävä**

Esitys korkeakoulujen tehtävien muuttamisesta korostaa ei-tutkintoon johtavaa koulutusta korkeakoulututkintojen rinnalla. Tätä tukee mahdollisuus myydä tutkinnon osia täydennyskoulutuksena.  Esitys on perusteltu, koska osaamisen tarpeet muuttuvat jatkuvasti työelämän muutosten myötä.

Jo nykyisin korkeakoulujen tarjoamat keinot ja väylät elinikäiseen oppimiseen ovat laajoja. Korkeakoulut järjestävät maksullista täydennystä, erikoistumiskoulutuksia, avointa korkeakouluopetusta ja tarjoavat erillisiä opinto-oikeuksia. Myytävän täydennyskoulutuksen kysyntää on vaikea ennakoida. On todennäköistä, että kysyntä vaihtelee alakohtaisesti ja alueellisesti. Korkeakouluihin kohdistuvaan täydennyskoulutuksen kysyntään vaikuttaa julkisrahoitteisen avoimen korkeakouluopetuksen, täydennyskoulutuksen ja lisäkoulutuksen tarjonta sekä yksityisten koulutusyritysten tarjonta.

Seuraavassa ammattikorkeakoululain muutosesityksiä koskevat tarkemmat kannanotot.

**10 § Ammattikorkeakoulussa annettava opetus**

Muutosehdotus ko. pykälän osalta tuo esille myös selkeämmin muun kuin tutkintoon johtavan koulutuksen ja tukee näin laajempia ja joustavampia mahdollisuuksia jatkuvaan oppimiseen ja osaamisen täydentämiseen. Perusteluissa on kuitenkin nostettu esille myös ehto, että liiketoimintana toteutettavan täydennyskoulutus ei kuitenkaan saa vääristää kilpailua ja jota ei ole sallittua tukea ammattikorkeakoulujen julkiseen tehtävään annettavalla julkisella rahoituksella.

**13 § Tilauskoulutus**

Yliopisto- ja ammattikorkeakoululakien muutosesityksiin sisältyy mahdollisuus tilauskoulutuksesta suomalaisten ja EU/ETA-valtion kansalaisten tilauskoulutuksesta. TAMKin näkökulmasta tämä on erittäin tärkeä ja kannatettava muutos. Tilauskoulutus ja erillisvalintojen korostaminen viestivät korkeakouluille tarvetta joustavuuteen ja samalla mahdollistavat vastaamisen nopeisiin rakennemuutoksiin. Samalla kuitenkin on tärkeä ottaa huomioon se, että ko. koulutusta ei sisällytetä rahoitusmallissa ammattikorkeakoulujen kanssa sovittuihin määrällisiin tutkintotavoitteisiin.

**14 § Opetussuunnitelma ja opintojen tavoitteelliset suoritusajat**

TAMK kannattaa esitystä, joka mahdollistaa ammattikorkeakoululle vieraskielisessä tai kansainvälisessä yhteistyössä järjestettävän ylemmän ammattikorkeakoulututkinnon järjestämisen myös 120 op. laajuisena. Tämä helpottaa kansainvälistä yhteistyötä.

**25 § Kelpoisuus ammattikorkeakouluopintoihin**

Ylempään ammattikorkeakoulututkintoon johtavien kelpoisuusvaatimusten joustavoittaminen tukee jatkuvan oppimisen periaatteita. Jatkuvan oppimisen ja osaamisen tunnistamisen ja tunnustamisen kannalta esitys, joka mahdollistaa ammattikorkeakoululle myös sellaisen opiskelijan ottamisen YAMK-opintoihin, jolla ei ole soveltuvaa ammattikorkeakoulu tai korkeakoulututkintoa mutta muutoin riittävät tiedot ja taidot, on esityksenä kannatettava. Samoin työkokemuksen määrän laskeminen kahteen vuoteen on perusteltu. Kannatettava on myös esitys, joka mahdollistaa em. työkokemuksen hankkimisen joko opistoasteen tai ammatillisen korkea-asteen tutkinnon suorittamisen jälkeen.

**28 § Opiskelijavalinta**

Korkeakoulujen sisäisten siirto-opiskelijoiden valinnan joustavoittaminen osaltaan tukee opiskelijoiden joustavaa opiskelua, vähentää siirtymistä aiheutuvaa työtä ja parhaimmillaan nopeuttaa opiskelijan valmistumista.

Tampereella

Markku Lahtinen

rehtori